Höfundar : Rannveig Thoroddsen , Guðmundur Guðjónsson , Borgþór Magnússon og Sigurður H. MagnússonUnnið fyrir Landsvirkjun og Orkusöluna ehf . Myndefni : myndir , kort , töflur Útdráttur : Sumarið 2010 var gróður kortlagður og flóra könnuð á um 200 km² rannsóknasvæði við Atley vegna fyrirhugaðrar virkjunar í Hólmsá . Gróður - og vistgerðakort voru síðan unnin af svæðinu og upplýsingar dregnar saman úr gagnagrunnum um flóru svæðisins . Á rannsóknasvæðinu hafa verið skráðar 279 tegundir plantna , mest háplöntur sem eru best skráðar . Mosa - og fléttuflóran er hins vegar lítið könnuð . Flestar eru plöntutegundirnar algengar hér á landi . Á svæðinu vaxa tvær tegundir háplantna , safastör og keilutungljurt , sem eru fremur sjaldgæfar og eru á válista . Kanna þarf betur hvort vaxtarstöðum þessara tegunda verði raskað af fyrirhuguðum framkvæmdum . Gróðurkortlagning sýnir að mólendi ( 42% ) , moslendi ( 15% ) og eyðilendi ( 22% ) eru ríkjandi á svæðinu , en af einstökum vistgerðum eru mosamóavist ( 21% ) , starmóavist ( 17% ) og melavistir ( 14% ) víðáttumestar að flatarmáli . Birkikjarr er þar einnig mikið ( 9% ) . Lítið er um votlendi á rannsóknasvæðinu ( 5% ) en mest er það niður við Flögulón . Fyrirhugað lónstæði við Atley er ríflega 9 km² að flatarmáli . Um helmingur þess er eyðilendi ( 4,6 km² ) en tæpur helmingur betur gróið mólendi ( 3,6 km² ) , birkikjarr ( 0,4 km² ) og moslendi ( 0,4 km² ) . Í lónstæðinu yrði mest eftirsjá í mólendi og birkikjarri sem færi undir vatn . Votlendi er ekki að finna í lónstæðinu en við Flögulón er hins vegar votlendissvæði sem yrði fyrir áhrifum af virkjuninni vegna frárennslisskurðar og varnargarða . Í skýrslunni eru gerðar tillögur um áframhaldandi rannsóknir á svæðinu sem fælust einkum í ítarlegri kortlagningu á votlendinu við Flögulón , úttekt á háplöntuflóru og fuglalífi í lónstæðinu við Atley og við veituleiðir frá því , og könnun á smádýralífi og botngróðri í birkikjarri í lónstæðinu og nágrenni þess .